钦定古今图书集成/明伦汇编/氏族典/第233卷 > 《苏州府志》 > 张禹
## 钦定古今图书集成/明伦汇编/氏族典/第233卷 > 《苏州府志》 > 张禹

按《汉书张禹传》：“禹字子文，河内轵人也。至禹父，徙家
莲勺。禹为儿，数至市，喜观卜相者颇晓其别蓍布卦意，卜者爱之，又奇其面貌，谓禹父：‘是儿多智，可令学
经’。及禹壮，至长安，学受《易》《论语》，皆明习。举为郡文学。
甘露中，诸儒荐禹，诏太子太傅萧望之问禹《易》《论语》，
望之奏禹经学精习。奏寝罢归。久之，试为博士。初元”
中，诏令授太子《论语》，由是迁光禄大夫。数岁，出为东
平内史。成帝即位，征禹以师赐爵关内侯，拜诸吏光
禄大夫，秩中二千石，给事中，领尚书事。时王凤辅政
专权，禹不自安，乞骸骨，欲退避。河平四年，代王商为
丞相，封安昌侯。鸿嘉元年，以老病乞骸骨再三，乃许
以列侯朝朔望，位特进，见礼如丞相，置从事史五人，
虽家居，以特进为天子师，国家大政，必与议。成帝崩，
及事哀帝，建平二年薨，谥曰“节侯。”